ÚRAD VLÁDY SLOVENSKEJ REPUBLIKY
      sekcia vládnej legislatívy

							               Na rokovanie vlády SR
							               Dňa 18. augusta  2004
							               K materiálu č. 17461/2004
							               K bodu č. 69

S T A N O V I S K O
k návrhu zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z.z. o cenách v znení neskorších predpisov

I.

Návrh zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z. z. v znení neskorších predpisov predkladá na rokovanie vlády Slovenskej republiky podpredseda vlády a minister hospodárstva Slovenskej republiky P. Rusko ako svoj iniciatívny návrh.

II.

Cieľom predloženej novely zákona je upraviť podrobnejšie niektoré podmienky podnikania v tepelnej energetike, najmä práva a povinnosti účastníkov trhu s teplom, hospodárnosť prevádzky tepelných zariadení a obmedzujúce opatrenia súvisiace so stavom núdze v tepelnej energetike, ale aj práva a povinnosti osôb, ktoré môžu byť výkonom práv a povinností účastníkov trhu s teplom dotknuté. Zámerom tohto návrhu zákona je tiež vytvorenie právneho rámca na postupný prechod niektorých kompetencií z ministerstva hospodárstva a úradu pre reguláciu sieťových odvetví na vyššie územné celky a obce.

III.

Predmetný návrh bol prerokovaný v Legislatívnej rade vlády Slovenskej republiky dňa 23. marca 2004.  Legislatívna rada vlády po prerokovaní tohto návrhu zákona odporučila predkladateľovi do návrhu zapracovať jej pripomienky a  predložiť zákon v upravenom  novom  znení na rokovanie vlády.

IV.

Sekcia vládnej legislatívy Úradu vlády Slovenskej republiky konštatuje, že v návrhu zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z.z. o cenách v znení neskorších predpisov sú pripomienky legislatívnej rady vlády zapracované (109 pripomienok).                                                                                 
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z.z. o cenách v znení neskorších predpisov schváliť , avšak ešte s týmito pripomienkami:

K Čl. I

-	v § 2 písm. e) je potrebné slovo „tepla“ za slovom „odberateľom“ vypustiť;
-	v § 3 ods. 2 je potrebné vetu preformulovať nasledovne: „(2) Zodpovedný zástupca musí spĺňať predpoklad odbornej spôsobilosti a predpoklad bezúhonnosti.“;
-	v § 5 ods. 2 odporúčame odkaz „v § 6 odsek 1“ nahradiť odkazom „v § 6 ods. 1“;
-	v § 5 ods. 6 písm. a) odporúčame slová „ako 3 mesiace“ nahradiť slovami „ako tri mesiace“;
-	v § 11 je potrebné časť vety „alebo ktorá vyrába a vykonáva rozvod tepla“ na základe záverov z rokovania legislatívnej rady vlády vypustiť;
-	v § 12 ods. 3 odporúčame slová „na 3 roky“ nahradiť slovami „na tri roky“;
-	v § 13 ods. 3 odporúčame odkaz „podľa ods. 1 a 2“ nahradiť odkazom „podľa odsekov 1 a 2“;
-	v § 25 ods. 4 odporúčame odkaz „podľa ods. 2 písm. c) a ods. 3 písm. c)“ nahradiť odkazom „podľa odseku 2 písm. c) a odseku 3 písm. c)“;
-	v § 25 ods. 5 odporúčame skratku „ods.“ nahradiť slovom odseku“;
-	v § 26 ods. 2 odporúčame odkaz „v odseku 1 písm. a) a písm. e)“ nahradiť odkazom „v odseku 1 písm. a) a e)“;
-	v § 26 ods. 5 odporúčame číslovku „6“ a „1 (pred slovom „roka“)“ vypísať slovom;
-	v § 32 odporúčame opätovne zavedenú legislatívnu skratku vypustiť, pretože je zavedená v § 30, odkaz 23 na poznámku pod čiarou je potrebné presunúť do § 30;
-	v § 33 ods. 3 odporúčame skratku „ods.“ nahradiť slovom „odseku“;
-	v § 34 ods. 1 písm. b) je potrebné z textu odstrániť zátvorky;
-	v § 34 ods. 1 odporúčame neoznačený text za písmenom b) upraviť do samostatného písmena alebo odseku;
-	v § 34 ods. 5 odporúčame slová „do 1 roku“ nahradiť slovami „do jedného roku“ a slová „podľa 1. vety“ nahradiť slovami „podľa prvej vety“;
-	v § 35 ods. 3 odporúčame skratku „ods.“ nahradiť slovom „odseku“;
-	v § 36 ods. 1 písm. a) odporúčame za slovo „tisíc“ vložiť označenie „Sk“, rovnako odporúčame postupovať v písmene b) a c);
-	v § 37 ods. 2 a 3 je potrebné z ustanovení odstrániť zátvorky;
-	v § 39 ods. 1 odporúčame číslovku 2 vypísať slovom, rovnako odporúčame postupovať v odsekoch 4 a 7.

K Čl. III

-	podľa bodu 53 legislatívno-technických pokynov odporúčame skratku „Čl.“ (v oboch prípadoch) nahradiť skratkou „čl.“.

Bratislava 17. augusta 2004
Vypracovala:  L. Dubravská

                                                                                        Štefan  G r m a n
                                      generálny riaditeľ
	                                                               sekcie vládnej legislatívy